Okresná prokuratúra Košice I 
Mojmírova 5, 041 47 Košice 1

Sp. zn. : 4 Pv 822/10/8802	Košice I, 30.3.2012
EEČ : 2-63-102-2012

U Z N E S E N I E

Trestná vec:	obvinený XXXXX 
Prečin:	nezaplatenie dane podľa § 278 odsek 1, odsek 2 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Košice I
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
ako konateľ oprávnený konať za daňový subjekt XXXXX, so sídlom v Košiciach, XXXXX ul. č. 1, IČO: XXXXX podal na Daňovom úrade XXXXX III, ul. Garbiarska č. 1, XXXXX daňové priznanie k dani z pridanej hodnoty dňa 24.2.2010 za zdaňovacie obdobie január 2010, v ktorom deklaroval vlastnú daňovú povinnosť vo výške 3.797,12 Eur splatnú do 25.2.2010, dňa 25.3.2010 za zdaňovacie obdobie február 2010, v ktorom deklaroval vlastnú daňovú povinnosť vo výške 8.175,49 Eur splatnú do 25.3.2010, dňa 26.4.2010 za zdaňovacie obdobie marec 2010, v ktorom deklaroval vlastnú daňovú povinnosť vo výške 8.638,18 Eur splatnú do 26.4.2010, dňa 25.5.2010 za zdaňovacie obdobie apríl 2010, v ktorom deklaroval vlastnú daňovú povinnosť vo výške 7.217,90 Eur splatnú do 25.5.2010, dňa 25.6.2010 za zdaňovacie obdobie máj 2010, v ktorom deklaroval vlastnú daňovú povinnosť vo výške 7.679,80 Eur splatnú do 25.6.2010, dňa 26.7.2010 za zdaňovacie obdobie jún 2010, v ktorom deklaroval vlastnú daňovú povinnosť vo výške 7.316,83 Eur splatnú do 26.7.2010, dňa 25.8.2010 za zdaňovacie obdobie júl 2010, v ktorom deklaroval vlastnú daňovú povinnosť vo výške 19.514,36 Eur splatnú do 25.8.2010, dňa 27.9.2010 za zdaňovacie obdobie august 2010, v ktorom deklaroval vlastnú daňovú povinnosť vo výške 7.889,22 Eur splatnú do 27.9.2010, 
pričom splatnú daň z pridanej hodnoty za obdobie január 2010, apríl 2010 až máj 2010 vo výške 18.694,82 Eur nezaplatil aj napriek tomu, že mal dostatok finančných prostriedkov na jej zaplatenie a splatnú daň z pridanej hodnoty za obdobie február 2010 až marec 2010 a jún 2010 až august 2010 nezaplatil aj napriek tomu, že ju mohol čiastočne zaplatiť vo výške 30.945,57 Eur, čím takto štátnemu rozpočtu SR v zastúpení Daňovým úradom XXXXX III bola na dani z pridanej hodnoty spôsobená celková škoda vo výške 49.640,39 Eur, 
Právna veta:
lebo zanikla trestnosť činu v dôsledku dodatočného zaplatenia dlžnej dane v zmysle ust. § 86 písm. e) Trestného zákona. 

Odôvodnenie:
	Uznesením vyšetrovateľa Úradu justičnej a kriminálnej polície Okresného riaditeľstva Policajného zboru v XXXXX, ČVS: ORP-2318/4-OJP-XXXXX-2010BU zo dňa 15.11.2010 bolo podľa § 199 ods. 1 Trestného poriadku začaté trestné stíhanie a dňa 10.05.2011 bolo podľa     § 206 ods. 1 Trestného poriadku vznesené obvinenie XXXXX za prečin nezaplatenia dane podľa § 278 ods. 1, ods. 2 Trestného zákona pre skutok, ako je uvedený vo výroku tohto uznesenia. 
Obvinený XXXXX vypovedal, že riadne podával daňové priznania k dani z pridanej hodnoty za zdaňovacie obdobia január 2010 až august 2010, avšak spoločnosť XXXXX, XXXXX sa dostala do zlej finančnej situácie z dôvodu nižšej produkcie a výroby pekárne a aj nepriazňou počasia v poľnovýrobe. V dôsledku čoho v čase splatnosti deklarovaných daňových povinností tieto nebola schopná uhradiť. Uviedol, že z jeho strany nie je záujem dane neplatiť, o čom svedčí aj skutočnosť, že splatné dane postupne podľa finančných možností uhrádza.     
Zo záverov znaleckého posudku z odboru ekonómia a manažment, odvetvie účtovníctvo a daňovníctvo vyplýva, že daňový subjekt spoločnosť XXXXX, XXXXX mala dostatok finančných prostriedkov na plnú úhradu splatnej dane z pridanej hodnoty za zdaňovacie obdobia január 2010, apríl 2010 až máj 2010 vo výške 18.694,82 Eur  a splatnú daň z pridanej hodnoty za obdobie február 2010 až marec 2010 a jún 2010 až august 2010  mohol čiastočne zaplatiť vo výške 30.945,57 Eur. Podľa záverov podaného znaleckého posudku bola upravená výška splatnej dane v závislosti od solventnosti daňového subjektu za zdaňovacie obdobia:
-február 2010 na sumu 7.601,89 Eur,
-marec 2010 na sumu 6.002,02 Eur
-jún 2010 na sumu 5.782,68 Eur
-júl 2010 na sumu 4.834,93 Eur
-august 2010 na sumu 6.724,05 Eur. 

	Obvinený Ing. XXXXX po preštudovaní vyšetrovacieho spisu doručil tunajšej prokuratúre oznámenie, že ku dňu 10.01.2012 uhradil svoj nedoplatok na dani z pridanej hodnoty vo výške 51.830,99 Eur. 

	Písomným podaním zo dňa 17.02.2012 Daňový úrad XXXXX potvrdil, že daňový subjekt, spoločnosť XXXXX, XXXXX, uhradil sumu 51.830,99 Eur, avšak bližšie nešpecifikoval akým spôsobom boli predmetné platby spárované, a to vzhľadom na nefunkčnosť daňového systému. 

	Na následnú výzvu daňový úrad oznámil, že zo sumy 51.830,99 Eur boli daňové povinnosti obvineného splnené nasledovne: 
-január 2010 - 3.797,12 Eur
-február 2010 -8.175,49 Eur
-marec 2010 -8.638,18 Eur
-apríl 2010 -7.217,90 Eur
-máj 2010 -7.679,80 Eur
-jún 2010 - 7.316,83 Eur
-júl 2010 - 9.005,67 Eur (čiastočná úhrada). V závere daňový úrad potvrdil, že daňový subjekt má ešte nesplnenú daňovú povinnosť za zdaňovacie obdobie júl 2010 vo výške 10.508,69 Eur a za august 2010 vo výške 7.889,22 Eur.  

	Základným predpokladom trestnej zodpovednosti pri trestnom čine nezaplatenia dane podľa § 277 Trestného zákona je solventnosť platiteľa dane. Vzhľadom na uvedené bola  obvinenému vyvodená trestná zodpovednosť len ohľadne tej daňovej povinnosti, ktorú pri svojej finančnej situácii mohol aj objektívne splniť. Preto na rozpis platieb tak, ako ich oznámil daňový úrad nie je možné prihliadať v celom rozsahu, nakoľko daňový úrad si započítal na úhradu nezaplatenej dane z pridanej hodnoty platbu obvineného aj na tie zdaňovacie obdobia, pri ktorých bola trestno-právna zodpovednosť obvineného obmedzená (február 2010, marec 2010, jún 2010, júl 2010). 

	Vzhľadom na vyššie uvedené, nie je dotknuté právo daňového úradu aj na náhradu dane z pridanej hodnoty presahujúcej hranicu trestnej zodpovednosti obvineného, avšak úhradou sumy 51.830,99 Eur si obvinený splnil svoju daňovú povinnosť v zmysle uznesenia o vznesení obvinenia, čím súčasne splnil podmienky zániku trestnosti v zmysle § 86 písm. e) Trestného zákona, podľa ktorého trestnosť trestného činu zaniká aj vtedy ak ide o trestný čin nezaplatenia dane a poistného podľa § 277, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami a v zmysle § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

	Preto bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať do 3 (troch) dní od jeho oznámenia na Okresnú prokuratúru v Košiciach. O sťažnosti, ktorá má odkladný účinok rozhodne krajský prokurátor v Košiciach. 

JUDr. Erika Konkolyová
prokurátorka